OŠ Rogoznica

Ante Starčevića 76

22203 Rogoznica

ured@os-rogoznica.skole.hr

tel: 022 558-083

KLASA:611-09/25-01/1

URBROJ: 2182-39-01-25-1

U Rogoznici, 14. ožujka 2025

XIV. likovno – literarni natječaj

**„Povist mista moga“**

**(Životinje moga zavičaja)**

Potreba da istražuje svoje korijene, jezik, tradiciju svojih predaka, narodne običaje mjesta u kojem je rođen ili u kojem živi te njihove odjeke u svakodnevnom suvremenom životu tiha je i stalno prisutna čovjekova misao koju on manje ili više svjesno živi. Konkretno, čovjek našeg kraja u tome nalazi dublji smisao vlastitog postojanja i, odjenuto u fino tkanje sitnica koje ljubomorno čuva od propadanja u sjenovitim kutovima svojih naslijeđenih kamenih kuća, konoba i sjećanja, nastoji prenijeti na mlade naraštaje i tako ih oteti od zaborava. Naša škola je takvo nastojanje uzela kao misao vodilju u svome odgojno – obrazovnom radu, ali i u svojoj ulozi snažnog društvenog posrednika.

Iz toga je proizašla zamisao o likovno – literarnom natječaju „Povist mista moga“, u kojem bi kulturološki najvažnija utjecajna mikrolokacija, mjesto u kojem se živi ili neki njegov dio, trebala potaknuti na vizualno i literarno istraživanje.

 **Životinje moga zavičaja**

Čovjek je izašao iz paleolitika u onom trenutku kad je uspio uzgojiti žitarice i pripitomiti životinje. Neke su mu stoljećima i tisućljećima koristile u mukotrpnom radu na zemlji, a neke je pripitomio da mu prave društvo i krate beskrajne zimske dane ili ublaže samoću. Čovjekov povijesni razvoj se ne može zamisliti bez životinja, brojni su povijesno-umjetnički izvori koji govore o tome, bilo da se radi o slikarstvu i kiparstvu ili književnosti. No životinje se u primjerima materijalne i nematerijalne kulturne baštine nalaze i kao dionici mitova i legendi. Životinje su nadahnule brojne priče o junaštvu i izdaji, mnoga božanstva su uzimala animalno obličje i mnoge su priče putem životinja oblikovala svoja naravoučenja i poruke. U pričama naših starih brojna su čudnovata mitološka bića koja su uzimala dvojna obličja, i čovjeka i životinje. Životinje su i tema našeg ovogodišnjeg natječaja „Povist mista moga“.

**Likovni i literarni poticaj za našu ovogodišnju priču su autohtone domaće ili divlje životinje karakteristične za zavičaj iz kojeg potječemo ili u kojem živimo, kućni ljubimci svojstveni za naše krajeve ili mitološke životinje/bića iz starih priča i legendi koje smo čuli od naših predaka te kontekst u kojem se te životinje nalaze kao i humani odnos čovjeka prema životinji. Prizori okrutnosti ili nehumanog odnosa prema životinjama te egzotične životinje koje nisu dio ovog podneblja nisu tema ovogodišnjeg natječaja i kao takvi će biti diskvalificirani.**

**Propozicije natječaja:**

Na natječaju mogu sudjelovati svi učenici od 1. – 8. razreda osnovnih škola. Svaka škola može sudjelovati s najviše **pet (5) radova iz područja literarnog izražavanja i deset (10) radova iz likovnog područja izražavanja**. Jedan učenik može sudjelovati s najviše jednim radom iz određenog područja izražavanja.

Ove godine **motiv/poticaj**za literarne i likovne radove su **životinje, domaće, kućni ljubimci, divlje životinje karakteristične za našu domovinu,** a radovi mogu prikazivati **sve ono što je vezano za navedeni motiv životinje.**

Tehnika može biti **bilo koja slikarska, crtaća, grafička ili kombinirana tehnika**. Kao što je evidentno iz propozicija natječaja, raspon motiva/vizualnih poticaja može biti izrazito velik tako da mentorima nudi mogućnost za njihovu implementaciju u godišnji izvedbeni kurikulum. Može se staviti naglasak **na crte po toku i karakteru, na vrste kompozicija, na kontraste boja, kontraste tekstura, kontraste boja i tekstura, na slikarsku fakturu, na kolorističku, zračnu ili linearnu perspektivu, na simetriju i asimetriju, na tonsku modelaciju i kolorističku modulaciju…**

Na poleđini likovnog rada moraju biti istaknuti sljedeći podaci (najbolje napisati ili isprintati na manji papir kojeg ćete potom zalijepiti):

 • „POVIST MISTA MOGA –ŽIVOTINJE MOGA ZAVIČAJA“

• IME I PREZIME UČENIKA/CE

• RAZRED, ŠKOLA

• IME I PREZIME UČITELJA/ICE ILI MENTORA/ICE

• ADRESA ŠKOLE, TELEFON

• GRAD, ŽUPANIJA

**Literarni radovi**moraju biti napisani na dijalektu ili jeziku naselja, sela ili grada iz kojeg dolaze, a radi tiskanja zbornika šalju se isključivo **e-mailom u privitku** na elektroničku adresu škole, s podacima o učeniku, razredu, školi i učitelju mentoru na početku svakog rada.

Ukoliko je rad napisan na nekom od jezika nacionalnih manjina koji je bitno različit od hrvatskog jezika (talijanski, češki, romski, slovački, mađarski, ukrajinski, albanski, rumunjski…), molili bi da priložite i prijevod kako bi ga povjerenstvo moglo ravnopravno vrednovati.

**Suglasnost roditelja ili skrbnika za sudjelovanje na natječaju** potrebna je i za likovni i za literarni rad:

1. za likovni rad suglasnost je potrebno poslati poštom skupa s radom,
2. za literarni rad suglasnost je potrebno skenirati i poslati e-mailom u privitku skupa s literarnim radom.

**Radovi pristigli bez suglasnosti neće se uzimati u obzir.**

Likovni i literarni radovi moraju biti poslani najkasnije do **3. svibnja 2025.** Dodjela nagrada će biti na završnoj svečanosti **Dana škole 23.** **svibnja 2025**. Pozvani će biti učenici i mentori nagrađenih radova. Poslane učeničke radove izabrat će i vrednovati stručno povjerenstvo. Vrijednosni sud povjerenstva temelji se na osjetilnim, spoznajnim, jezičnim i likovno izražajnim i stvaralačkim mogućnostima učenika određene dobi, a prosudba radova na postignutoj razini izvornosti, izražajnosti, jezične strukturiranosti i likovno tehničke izvedbe.

 (Kontakt osoba: Paola Glavurtić, učiteljica likovne kulture, 098 328 527)